เปิดศึก ‘โตโยต้า มอเตอร์ สปอร์ต 2015’
โดย...สไปรท์
19 พ.ค. 2558

โดย...สไปรท์
“การพัฒนาวงการมอเตอร์สปอร์ตถือเป็นนโยบายระดับสากลของบริษัทโตโยต้าทั่วโลก และสำหรับบริษัท โตโยต้า มอเตอร์ ประเทศไทย ได้มีการดำเนินตามนโยบายนี้มากว่า 20 ปี" เคียวอิจิ ทานาดะ เจ้าหน้าที่บริหาร บริษัท โตโยต้า มอเตอร์ คอร์ปอเรชั่น กรรมการผู้จัดการใหญ่ บริษัท โตโยต้า มอเตอร์ เอเชีย แปซิฟิก มาร์เก็ตติ้ง แอนด์เซลส์ กรรมการผู้จัดการใหญ่ บริษัท โตโยต้า มอเตอร์ เอเชีย แปซิฟิก เอ็นจิเนียริ่ง แอนด์ แมนูแฟคเจอริ่ง และกรรมการผู้จัดการใหญ่ บริษัท โตโยต้า มอเตอร์ ประเทศไทย กล่าว
ในปีนี้บริษัทยังได้จัดกิจกรรม “โตโยต้า มอเตอร์สปอร์ต 2015” ทั้งรูปแบบของการจัดการแข่งขันภายในประเทศ รวมถึงการผลักดันนักแข่งเข้าสู่การแข่งขันระดับสากล ภายใต้แนวคิด "Fast Fun Fest" เพื่อตอกย้ำภาพลักษณ์ของโตโยต้าของวงการมอเตอร์สปอร์ตทั้งในประเทศและระดับนานาชาติ ซึ่งได้รวบรวมความสุขในรูปแบบการขับขี่ที่สนุกสนานกับรถยนต์โตโยต้า รวมทั้งเปิดโอกาสให้กลุ่มนักศึกษาและผู้สนใจทั่วไปได้ใกล้ชิดกับโตโยต้า มอเตอร์สปอร์ต มากยิ่งขึ้นกับการแข่งขัน 5 สนาม ทุกภูมิภาคทั่วประเทศ
การแข่งขันแบบวันเมคเรซ 3 รุ่น ได้แก่ โคโรลล่า อัลติส วันเมคเรซ คลาสบี, วีออส วันเมคเรซ คลาสซี, วีออส วันเมคเรซ เลดี้คัพ สำหรับนักแข่งมือใหม่ที่ยังคงรักษามาตรฐานการแข่งขัน โดยนักแข่งทุกคนจะต้องผ่านการอบรมจากโครงการ Toyota Racing School เพื่อเรียนรู้กฎ กติกา มารยาทที่ถูกต้องในการแข่งขัน ซึ่งเป็นการเตรียมพื้นฐานที่ดีสำหรับการเข้าร่วมแข่งขัน
ขณะที่กิจกรรมใหม่ภายในงาน ได้แก่ การขับโชว์สมรรถนะของโคโรลล่า อัลติส เอสสปอร์ต นูร์เบอร์กริง เอดิชั่น, การโชว์ดริฟท์ รถกระบะ โตโยต้า ไฮลักซ์, การสัมผัสกับพรีเซนเตอร์ของโตโยต้า, การพิสูจน์ความเป็นแฟนพันธุ์แท้ของโตโยต้า มอเตอร์สปอร์ต พร้อมลุ้นรับสิทธิเป็นผู้โชคดีไปเชียร์การแข่งขัน Netz Cup Vitz Race ณ สนามฟูจิสปีดเวย์ ประเทศญี่ปุ่น
นอกจากการจัดการแข่งขันในประเทศแล้ว โตโยต้ายังเป็นผู้สนับสนุนหลักอย่างเป็นทางการของสนามช้าง อินเตอร์เนชั่นแนล เซอร์กิต รวมถึงการเป็นผู้สนับสนุนหลักในการจัดการแข่งขันรถยนต์ในรายการบางแสน ไทยแลนด์ สปีด เฟสติวัล และการสนับสนุนนักแข่ง Toyota Team Thailand เข้าร่วมการแข่งขันในรายการ “Thailand Super Series 2015” ซึ่งเป็นการสนับสนุนนักแข่งที่มีศักยภาพให้มีการพัฒนาฝีมือและสะสมประสบการณ์ เพื่อก้าวสู่การแข่งขันในระดับที่สูงขึ้นต่อไปในอนาคต
สำหรับปีนี้ได้สนับสนุน Toyota Team Thailand เข้าร่วมการแข่งขันในรายการระดับนานาชาติในรายการ ADAC Zurich 24h Nurburgring ที่ประเทศเยอรมนี เป็นปีที่สองติดต่อกัน เพื่อเป็นการยกระดับวงการมอเตอร์สปอร์ตควบคู่ไปกับการสร้างโอกาสให้นักแข่งไทยได้สร้างชื่อเสียงให้กับประเทศ
เตรียมพบกับการแข่งขันในประเทศไทยทั้ง 5 สนาม ได้แก่ สนาม 1 วันที่ 20-21 มิ.ย. ที่ จ.บุรีรัมย์ สนาม 2 วันที่ 8-9 ส.ค. ที่ จ.ภูเก็ต สนาม 3 วันที่ 19-20 ก.ย. ที่ จ.เชียงใหม่ สนาม 4 วันที่ 17-18 ต.ค. ที่ จ.อุดรธานี และสนาม 5 วันที่ 24-29 พ.ย. ริมหาดบางแสน จ.ชลบุรี เข้าชมฟรีตลอดงาน ...พร้อมติดตามรายละเอียดผลการแข่งขันได้ทางช่องทางต่างๆ ของ "โพสต์ทูเดย์" ที่ www.posttoday.com